钦定古今图书集成/理学汇编/经籍典/第088卷 > 日知录 > 《孔子论易》
## 钦定古今图书集成/理学汇编/经籍典/第088卷 > 日知录 > 《孔子论易》

孔子论《易》，见于《论语》者二章而已，曰：“加我数年，五十
以学《易》，可以无大过矣。”曰：“南人有言曰：‘人而无恒，不
可以作巫医。善夫不恒其德，或承之羞’。子曰：‘不占而
已矣’。”是则圣人之所以学《易》者，不过庸言庸行之间，
而不在乎图书象数也。今之穿凿图象，自以为能者，
畔也。

记者于夫子学《易》之言而即继之曰：“子所雅言，《诗》《书》、
执《礼》，皆雅言也。”是知夫子平日不言《易》，而其言《诗》《书》、
执礼者皆言《易》也。人苟循乎《诗》《书》、执礼之常而不越
焉，则自天祐之，吉无不利矣。故其作《系辞传》，于“悔吝”
“无咎”之旨特谆谆焉。而《大象》所言，凡其体之于身，施
之于政者，无非用《易》之事。然辞本乎象，故曰：“君子居
则观其象而玩其辞。”观之者浅，玩之者深矣。其所以
与民同患者，必于辞焉著之，故曰：“圣人之情见乎辞。”
若天一地二，《易》有太极二章，皆言数之所起，亦赞《易》
之所不可遗，而未尝专以象数教人为学也。是故出
入以度，无有师保，如临父母。文王、周公，孔子之《易》也；
希夷之图，康节之书，道家之《易》也。自二子之学兴，而
空疏之人，迂怪之士，举窜迹于其中以为《易》，而其《易》
为方术之书，于圣人寡过反身之学，去之远矣。
《诗》三百，一言以蔽之曰“思无邪。”《易》六十四卦，三百八
十四爻，一言以蔽之曰“不恒其德，或承之羞。”夫子所
以思得见夫有恒也，有恒然后可以无大过。